1 Camuel 2
Wer pa Anna
1-Anna olego bene kun wacci, “Aum ki yomcwiny pi Rwot; tekka omedde woko pi Rwot. Doga nyedo lok i kom lumerokka, cwinya yom pien in Rwot ilara.
2“Pe tye ŋatti mo maleŋ macalo Rwot,
ŋatti mo pe, kono in keken;
got mo pe ma rom ki Lubaŋawa.
3Pe wumedde ka lok ki wakke twatwal,
pe lok me nyatte okatti ki i dogwu;
pien Rwot aye Lubaŋa won ŋec,
en pimo gin ducu ma dano timo.
4Atum pa twoni doŋ gituro,
jo magoro gudoko lutekkom.
5Jo ma yam giyeŋ gudoko lutic me noŋo cam,
ento kec doŋ pe bot jo ma yam kec nekogi.
Lalur onywalo litino abiro,
ento megi awobe mapol doŋ odoko goro.
6Rwot neko dano dok cero woko bene,
tero i lyel dok dwoko makwo.
7Rwot miyo can, dok miyo lonyo;
en lanyo dano dok pilo wiye.
8En ilo lucan woko ki i apwa,
dok tiŋo jo ma piny obwoyogi
kwanyogi woko ki i wi odur,
wek gubed kacel ki rwodi,
gunoŋ kabedo me deyo.
Rwot aye won wir ma teno lobo,
ocibo lobo ocuŋ i wigi.
9“Rwot bigwoko tyen jone ma gene;
ento lutim aranyi gibirido wigi woko i piny macol;
pien dano pe loyo lweny pi tek kome.
10Lulweny i kom Rwot gibininyogi woko;
en bimor i komgi ki i polo macalo mor kot.
Rwot biŋolo kop wa i agikki lobo ducu;
en bimiyo tek bot kabakane,
bipilo wi lakerre ma giwiro ki moo.”
11Ka Elkana odok i gaŋŋe i Rama, latin odon ka tic bot Rwot i te loc pa ajwaka Eli.
Lok ma Rwot onyuto i kom jo me ot pa Eli
12Onoŋo awobe pa Eli kitgi raco; pe giparo pi Rwot wacel. 13Kit ma yam ajwagi gitiyo kwede i kom lwak i kare-nu onoŋo tye kit man: ka dano mo otyero gitum, ci latic pa ajwaka bino ma pud gitye ka tedo riŋo, ma omako lacob riŋo ma lake okarre adek. 14Ci rwako i otako, nyo i atabo, nyo i cupuriya, nyo i agulu. Riŋo ducu ma lacob riŋo ocobo okelo woko bedo pa ajwaka. Yam gubedo ka timo kit meno i Cilo i kom jo Icrael ducu ma gibino iye. 15Dok bene latic pa ajwaka yam bino ma moo dwolo peya giwaŋo, ci waco bot dano ma tyero gitumme ni, “Mi riŋo bot ajwaka me abula, pien en pe ye gamo riŋo ma doŋ gitedo, kono manumone keken.” 16Ka ce dano-nu owacce ni, “Koŋ iwek giwaŋ dwolo, ka doŋ ikwany madit kit ma imito-ni,” ci latic gamo ni, “Pe kumeno; myero imi kombeddi. Ka pe, ci abikwanyo ki tek.” 17Kit meno bal pa awo be-nu obedo dit twatwal i nyim Rwot, pien jo-nu gubedo ka cayo gityer pa Rwot acaya.
18Camuel obedo ka tic i nyim Rwot ma onoŋo pud tidi, kun tweyo epod boŋo camanini i pyere. 19Minne kwoyo kanyi matidi mwaka ki mwaka ci tero bote ka en cito kacel ki cware ka tyero gitum me mwaka. 20Ci. Eli lego gum i kom Elkana ki dakone kun wacci, “Lubaŋa omi inoŋ litino ki i kom dako man ma ka latin ma en odyero bot Rwot-ti;” ka lacen gidok paco tugi.
21Rwot dok olimo Anna ci Anna ogamo ic, onywalo litino awobe adek ki anyira aryo. Ci latin man Camuel odoŋo i nyim Rwot.
22I kare-nu onoŋo Eli doŋ oti mada. Obedo ka winyo kit ma awobene tiyo kwede i kom jo Icrael ducu, ki kit ma gibuto ki mon ma gitiyo i doggola kema me rwatte. 23Owaco botgi ni, “Piŋo wutimo gin macalo meno? Pien abedo ka winyo ki bot lwak ducu pi gin maraco ma wutimo. 24Pe kumeno, litinona; lok ma awinyo i komwu ma lwak pa Rwot gunyayo oromo piny-nyi pe ber. 25Ka dano mo obalo i kom dano wadi, ci Lubaŋa biteko kingi. Ento ka dano obalo i kom Rwot, aŋa ma twero bako doge pire?” Ento gin yam pe giworo dog wongi, pien onoŋo Rwot mito ni enekgi woko.
26-Ci latin man Camuel omedde ki doŋo, kun yo mo cwiny Rwot kacel ki dano.
27Dano pa Lubaŋa mo obino bot Eli, owaco bote ni, “Rwot owaco kit man ni, ‘Yam anyutte kekena boŋo me ot pa kwaru i kare ma gitye i Ejipt, ma gubedo opii i ot pa Parao. 28-Yam ayere ki i kin kakawu ducu ma i Icrael wek obed ajwakana, ocit cok ki keno tyerra, obed ka waŋo odok eceta, ki ruko epod i nyima. Ci yam amiyo bot jo me ot pa kwaru gityer ducu pa jo Icrael ma giwaŋo ki mac. 29Piŋo dok wucayo gitumma ki gityerra ma yam aciko? Dok piŋo iworo litinoni makato an, pi weko gicwe ki dul mabeco twatwal ki i kom gityer ducu ma jona Icrael gityero.’ 30Pi meno Rwot Lubaŋa pa Icrael otuco atyer ni, ‘Yam aciko ni, jo me odi ki jo me ot pa kwaru gibimedde ta tiyo ticgi i nyima matwal’; ento kombeddi Rwot otuco atyer ni, ‘Lok me cikke meno pire obotti woko ki bota, pien jo ma giketo deyo i koma an bene abiketo deyo i komgi, ento jo ma gicaya pe abiketo cwinya i komgi. 31Nen, kare bibino ma abituro iye tekki woko ki tek me ot pa kwaru, wek dano mo muti pe obed i odi. 32Ka can doŋ opoto i komi, nyeko bimaki i kom jo Icrael pi lonyo ducu ma gibinoŋo, kun dano mo muti pe bibedo i odi matwal. 33Danoni mo ma abiweko doŋ i ŋet keno tyerra, wane bicor woko ki koko, kun cwinye ton; likwayowu ducu dano binekogi woko ki pala lucwan. 34-Gin ma bipoto i kom awobeni aryo. Kopuni ki Finekaci, en aye bibedo lanyut boti; gin aryo ducu gibito i nino acel. 35Dok abiketo ajwaka ma lagen pira kena ma ticce birwatte ki lok ma tye i cwmya ki i tamma, Abigerre ot matek atika, ci en biri i dog ticce nakanaka i nyim danona ma giwiro ki moo. 36Dok ka dano mo odoŋ ki i odi, bibino ka bako doge bote pi nucu lim mo, nyo kwon mo kun wacci, Tim ber, iketa i kabedo mo pa ajwaka, wek acam latin kwon mo.’ ”